Talous- ja sosiaalikomitean lausunto aiheesta "Ehdotus neuvoston asetukseksi (EY) teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annetun neuvoston asetuksen (ETY) N:o 3922/91 muuttamisesta"



Virallinen lehti nro C 169 , 16/06/1999 s. 0006 - 0007



Talous- ja sosiaalikomitean lausunto aiheesta "Ehdotus neuvoston asetukseksi (EY) teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annetun neuvoston asetuksen (ETY) N:o 3922/91 muuttamisesta"(1) (1999/C 169/03) Neuvosto päätti 10. maaliskuuta 1999 Euroopan yhteisöjen perustamissopimuksen 84 artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "liikenne, energia, perusrakenteet, tietoyhteiskunta" -jaosto antoi lausuntonsa 13. huhtikuuta 1999. Esittelijä oli Joël Decaillon. Talous- ja sosiaalikomitea hyväksyi 28.-29. huhtikuuta 1999 pitämässään 363. täysistunnossa (huhtikuun 28. päivän istunnossa) seuraavan lausunnon äänin 76 puolesta, 1 vastaan 1:n pidättyessä äänestämästä. 1. Johdanto 1.1. Neuvoston asetus (ETY) N:o 3922/9(2)on väline, jonka avulla jäsenvaltioiden ilmailuviranomaisten yhteistyöelimen JAA:n (Joint Aviation Authorities) laatimat yhdenmukaistetut tekniset säännöt ja hallinnolliset menettelyt (Joint Aviation Requirements, JAR) voidaan sisällyttää yhteisön lainsäädäntöön. Vuonna 1996 tehty muutosehdotus(3), jolla halutaan sisällyttää asetukseen kevyitä lentokoneita ja helikoptereita koskevia uusia JAR-sääntöjä, ei ole edennyt, koska eräät jäsenvaltiot haluavat, että JAA:n hallinnollisten asetusten (JAR 21) avulla laaditaan ensin yhteiset hyväksymismenettelyt, joissa määritellään teknisten sääntöjen soveltamistapa. Komissio teki kuitenkin vuonna 1996 sääntöihin ja menettelyihin tieteen ja tekniikan kehityksen edellyttämät muutokset(4)ja aikoo tehdä lisää muutoksia vuonna 1999. 2. Komission asiakirjan pääsisältö 2.1. "Hyväksyttyjä huoltolaitoksia" koskevan JAR 145 -säännön tekninen mukauttaminen ei ole ollut mahdollista, koska viimeisimmät JAA:n tekemät muutokset eivät ole yhteisön toimivallan mukaisia. Kyseisten muutosten mukaan jäsenvaltiot voivat hyväksyä ulkomaisen huoltolaitoksen kolmannen maan antaman hyväksynnän perusteella. 2.2. Kun otetaan huomioon Euroopan yhteisön ulkoinen toimivalta sellaisena kuin se on vahvistettu Euroopan yhteisöjen tuomioistuimen oikeuskäytännössä, yhteisön on neuvoteltava asianmukaiset kahdenväliset sopimukset ja hallinnoitava niitä. Tämä ei ole kuitenkaan mahdollista lähitulevaisuudessa.Sen vuoksi ehdotetaan, että jäsenvaltioille annetaan valtuudet tunnustaa ulkomaisia tuotteita, laitoksia ja henkilöstöä koskevat hyväksynnät (uusi 7 a artikla). Kyseinen menettely voitaisiin sallia yhteisön valvonnassa. 2.3. Yhteisön valvonnan varmistamiseksi tällaisista kahdenvälisistä sopimuksista olisi ilmoitettava komissiolle ja jäsenvaltioille, jotta ennakkotutkimus olisi mahdollista. Komissio valvoo, että annetut hyväksynnät eivät vaikuta käsiteltävänä olevassa asetuksessa määritettyyn turvallisuustasoon, etteivät ne anna kolmannelle maalle epäoikeudenmukaista etua ja etteivät ne ole kyseistä maata kohtaan harjoitetun yhteisön politiikan vastaisia. 2.4. Tässä tehtävässä komission avuksi tulee muodostaa komitea, joka koostuu jäsenvaltioiden edustajista. Jotta tällainen apukomitea voidaan muodostaa asetuksella (ETY) 3922/91 perustetun sääntelykomitean tilalle, asetuksen 9, 11 ja 12 artikla on muotoiltava uudelleen. 3. Huomautuksia 3.1. Talous- ja sosiaalikomitea kannattaa aiempien lausuntojensa mukaisesti korkean turvallisuustason tavoitetta siviili-ilmailun alalla sekä edellä kuvattujen ilmailualan tuotteiden ja palveluiden vapaata liikkuvuutta. Komitea katsoo, että asetuksen N:o 3922/91 ansiosta kyseisillä aloilla on saavutettu kehitystä, mutta kiinnittää jälleen huomiota edellisen asetuksen toimivuudessa jo havaittuihin vaikeuksiin erityisesti asetukseen tällä hetkellä tai tulevaisuudessa sisältyvien sääntöjen julkaisun ja kääntämisen osalta. 3.2. Komitea on tyytyväinen ehdotukseen neuvoston asetukseksi, jonka mukaan jäsenvaltioiden ja yhteisön ulkopuolisten maiden solmimien kahdenvälisten sopimusten puitteissa annetut hyväksynnät voidaan tunnustaa yhteisön valvonnassa niin kauan kuin yhteisö ei ole itse tehnyt tällaisia sopimuksia. Näin voitaisiin jatkaa JAR 145 -säännön teknisten muutosten sisällyttämistä yhteisön lainsäädäntöön. Tällä tavoin muutettu asetus tekisi lisäksi mahdolliseksi jatkossa siirtää yhteisön lainsäädäntöön muita JAR-sääntöjä, joita JAA:han kuuluvien jäsenvaltioiden edustajat ovat jo osittain laatineet. 3.3. Kuten uudessa 7 a artiklassa säädetään, kolmannen maan toimivaltaisten viranomaisten antamien hyväksyntien perusteella tapahtuva laitoksen hyväksyntä ei saa vaikuttaa kielteisesti yhteisön työllisyystilanteeseen ja siten muuttaa talouden toimintaedellytyksiä tai aiheuttaa sosiaalisia häiriöitä. Komitea suositteleekin sosiaalisia vaikutuksia koskevien tutkimusten aloittamista. 3.4. Muodostettavan apukomitean aseman osalta on syytä muistaa, että asetuksen N:o 3922/91 hyvin erikoistuneen ja teknisen luonteen vuoksi talous- ja sosiaalikomitea on aiemmassa lausunnossaan(5) kehottanut perustamaan sellaisen komitean, "jolla on sääntelyvaltaa". Asetukseen lisättävän uuden 7 a artiklan vaikutuksesta komissio korostaa entistä enemmän neuvoa-antavan komitean perustamista. TSK:n lausunnon perusteella 16. joulukuuta 1991 hyväksyttyyn asetukseen sisällytettiin sääntelykomitea. Uusien tietojen valossa komitea ei näe mitään syytä heikentää nykyisen sääntelykomitean luonnetta muuttamalla se neuvoa-antavaksi komiteaksi. Bryssel 28. huhtikuuta 1999. Talous- ja sosiaalikomitean puheenjohtaja Beatrice RANGONI MACHIAVELLI (1) EYVL C 44, 18.2.1999, s. 10. (2) Neuvoston asetus (ETY) 3922/91, annettu 16.12.1991, teknisten sääntöjen ja hallinnollisten menettelyjen yhdenmukaistamisesta siviili-ilmailun alalla, EYVL L 373, 31.12.1991, s. 4. TSK:n lausunto,EYVL C 159, 17.6.1991. (3) Ehdotus neuvoston asetukseksi (EY) teknisten sääntöjen ja hallinnollisten menettelyjen yhdenmukaistamisesta siviili-ilmailun alalla annetun neuvoston asetuksen (ETY) 3922/91 muuttamisesta, KOM (96) 186 lopull. - SYN 96/0119. TSK:n lausunto,EYVL C 30, 30.1.1997. (4) Komission asetus (EY) 2176/96, annettu 13.11.1996, neuvoston asetuksen (ETY) 3922/91 mukauttamisesta tieteen ja tekniikan kehitykseen,EYVL L 291, 14.11.1996, s. 15. (5) Neuvoston asetus (ETY) 3922/91, annettu 16.12.1991, teknisten sääntöjen ja hallinnollisten menettelyjen yhdenmukaistamisesta siviili-ilmailun alalla, EYVL L 373, 31.12.1991, s. 4. TSK:n lausunto,EYVL C 159, 17.6.1991.